Ispiritu non dormas!

Ai cust’ora in custa idda mia
est dromida sa zente. Tu’ebbia,

Ispiritu meu, istas vigilante
comente ventureri camminante

Chi non timet e andat a s’iscuru
su camminu isfidende, trist’e duru.

Deo ti sigo a passu firmu andare:
passas sos montes, giumpasa su mare

E ti firmas tra baddes e pianos,
pensende forzis in tempos luntanos,

In sa nostra passada pizzinnìa
cando senza pensare eo curria:

Calch’antiga tristura has agattadu
o un’amore ch’haias lassadu?

O puru has bidu in custa nott’iscura
aperta ancora calchi sepultura?

Paret chi hapas dubiu a passare
e ti cheres pro sempre riposare.

Un’ora est custa vida! Dunc’andemus!
Ca no isco s’inoghe bi torremus.

E poi est tantu bellu a viaggiare
cand’est tottu sa zente a riposare.

Sas istellas che sorres vigilantes
faghen s’amore cun sos camminantes

E sos montes iscultan custu passu
misteriosu e tremet dogni giassu

In sos friscos passaggios de sos rios
ue istan sos ilighes frittìos

Iscultende sa ogh’e sos trainos
chi falan rabbiosos che mastinos

A sas baddes pedrosas e iscuras.
E tue, ispiritu meu, chi misuras

Su mover’e su tempus, s’isplendore
de sos astros, sos impetos d’amore

De sa natura, andas e t’incantas
a sa oghe de custas cosas santas

E non dromis. Est bellu a vigilare
cando istat sa zente a riposare.